એક દિવસ સવારથી સાંજ જેસલમેરનાં આજુબાજુનાં નાનાં ગામડાંઓ ખૂંદવા નીકળ્યા. એક સ્ટેશન વૅગન ભાડે કરેલી. આમ તો જેસલમેરથી આજુબાજુનાં કેટલાંક ગામ અને ત્યાંનો મશહૂર રણ પ્રદેશ જોવા જવા માટે ‘કેમ સફારી’ પણ મલે. સાંઢિયા (ઊંટ) ઉપર બેસીને બે દિવસ ફરવાનું – આ સફર આહ્‍લાદક હોવા છતાં અમે જે ફોટોગ્રાફી કરવાના ઉદ્દેશથી અહીં આવ્યા હતા તેમાં કેમલ સફારી અનુકૂળ ન રહે. એટલે સ્ટેશન વૅગન કરેલું. એક તો બે ગામની વચ્ચેનો રસ્તો મોટર રસ્તે વધુ ઝડપથી પસાર કરી શકાય. તે ઉપરાંત બપોર પછીનો, ખાસ તો સૂર્યાસ્તનો સમય અમારે રણ પ્રદેશમાં ઢૂવાઓ ઉપર ગાળવો હતો. આમ મોટરરસ્તે ફરવા નીકળ્યા. રણમાં ફરવું હતું એટલે શક્ય હતો તેટલો પાણીનો પુરવઠો અને થોડો સૂકો નાસ્તો સાથે લીધો હતો.